### Beslutningstema

Udvalget skal i denne sag tage stilling til Sæd/Ubjerg lokalråds deltagelse i Forsøgsordningen for frilandsbyer og øer.

### Sagsfremstilling

Forsøgsordningen for frilandsbyer og øer er indgået på baggrund af den politiske aftale ”Mere liv i bymidter og landdistrikter” fra november 2021. Aftalen er indgået mellem regeringen (Socialdemokratiet) og Venstre, Dansk Folkeparti, Socialistisk Folkeparti, Radikale Venstre, Enhedslisten, Det Konservative Folkeparti, Nye Borgerlige, Liberal Alliance, Frie Grønne, Alternativet og Kristendemokraterne den 29. november 2021. Formålet med forsøgsordningen er at afdække interessen fra landsbyer og øer i at få dispensation fra lovgivning, der på den ene eller anden måde hindrer udvikling på landet.

I starten af 2023 kommer Landdistrikternes Fællesråd (LF) med en anbefaling af ti landsbyer og småøer (samt en liste med alternativer), som skal behandles af aftaleparterne på [adresse].

Såfremt der politisk er opbakning til forsøgsordningen, vil ordningen tidligst påbegyndes i januar 2024.

I udvælgesprocessen har alle landets landsbyer og øer været inviteret til at byde ind med en ansøgning. Her har Sæd/Ubjerg Lokalråd ansøgt med et byudviklingsprojekt.

Projektet er løseligt beskrevet og indeholder ønsker fra landsbyens lokale udviklingsplan, samt ønske om at bruge et byudviklingsprojekt som løftestang for mobilisering af nye frivillige kræfter i byen.

Overfor Landdistrikternes Fællesråd har Sæd/ubjerg lokalråd beskrevet følgende projekt:

"Sæd Ubjerg Tønder Kommune, Region Syddanmark - 270 indbyggere
Emnetags: Nye boliger, mødested, energi
Forsøgsønske: Landsbyerne Arne Holm har fokus på fællesskab, bosætning og energiforsyning. Borgerne ønsker i forsøget at udvikle nye boliger, tiny houses og alternative boliger, samt et fælleshus, som både skal være samlingssted for tilflytterne og resten af [adresse] lokale befolkning. Desuden vil Sæd-Ubjerg etablere et nyt energi- og varmefællesskab f.eks. et borgerejet solcelleanlæg.
Mulige benspænd: Planloven, byggeloven, varmeforsyningsloven, bekendtgørelse af lov om fremme af vedvarende energi samt bekendtgørelse af lov om almene boliger."

Forvaltningen har fulgt lokalrådets ansøgningsproces tæt, og der har været afholdt flere møder. Forvaltningen anbefaler at understøtte ansøgningsprocessen med en hensigtserklæring, hvori Tønder Kommune anerkender byens engagement og tilkendegiver en positiv interesse i at deltage i projekter, såfremt Sæd/Ubjerg Lokalråd bliver endeligt udvalgt som deltager i forsøgtsordningen. Kommunen vil kunne understøtte projektet med den nødvendige planlægning, facilitering og videndeling.

Forvaltningen ser i deltagelsen et potentiale for at anvende frilandsbyforsøget til at afprøve indsatser, der kan bidrage med læring om udvikling af andre landsbyer med nær placering til områdebyer.

### Fagchefen for Plan og Udvikling indstiller

at forvaltningen understøtter lokalrådets ansøgning,

at udvalget har til hensigt at understøtte Sæd/Ubjergs eventuelle deltagelse i frilandsbyordningen med ressourcer, og

at udvalget løbende orienteres om status fra lokalrådet.

### Beslutning

Indstillingen godkendt.

Sonny Nissen deltog ikke i mødet.